FCSB - FC Arges (duminică, ora 21:30 , Digi Sport 1 )

Simona Halep - Garbine Muguruza (duminică, ora 13:00, Digi Sport 1)

În fața a 27.934 de spectatori, tricolorii au întâmpinat o rezistenţă palidă din partea Georgiei, care a pus serios umărul la acest succes categoric, conturat prin golurile marcate de Adrian Popa (2), Aleksandr Amisulaşvili (3, autogol), Nicolae Stanciu (48), Gabriel Torje (80), Claudiu Keşeru (86), respectiv Cosmin Moţi (67, autogol).

Practic meciul a început de la 2-0 pentru echipa României: Adrian Popa a profitat de o eroare a lui Laşa Dvali şi a deschis scorul în minutul 2, după care Aleksandr Amisulaşvili a avut o intervenţie nefericită la centrarea lui Raţ şi şi-a trimis mingea în proprie poartă (3).

Tricolorii au continuat să asalteze poarta lui Kvashvadze, dar acesta a fost la post la şutul lui Stanciu (12).

România a fost aproape de gol în minutele 12 şi 18, dar Bogdan Stancu şi Adi Popa au trimis mingea în bară.

Georgia a încercat să iasă mai mult la joc şi şi-a creat o bună situaţie de a reduce din diferenţă: Kverkvelia a reluat cu capul în urma unui corner (26), dar Tătăruşanu a respins inspirat de la vinclu. Oaspeţii au mai avut o oportunitate notabilă în prima repriză, Qazaişvili (31) nu a reuşit să îl învingă pe Tătăruşanu cu un şut din afara careului.

România a mai avut o şansă prin Andone (34), dar atacantul naţionalei a tras în plasa laterală din unghi.

Echipa antrenată de Anghel Iordănescu a început excelent şi repriza a doua, Nicolae Stanciu marcând al treilea gol al partidei (48), după o pasă venită de la adversar.

Hoban a ratat o bună ocazie (55), şutul său din poziţie favorabilă trecând mult pe lângă poartă. Stanciu (58) a tras peste poartă din lovitură liberă, dar şi oaspeţii au avut o situaţie notabilă (61), însă şutul lui Mcedlidze s-a dus în plasa laterală.

Oaspeţii au reuşit să înscrie în cele din urmă în minutul 67, prin autogolul lui Cosmin Moţi, care a reluat în plasa propriei porţi o centrare venită de pe partea stângă a atacului georgian, presat fiind de Levan Mcedlidze.

Chipciu a ratat o mare ocazie de gol (76), şutând peste poartă din poziţie favorabilă. Ţiskaridze (76) a fost şi el aproape de gol, la poarta cealaltă, dar reluarea sa a fost imprecisă.

Al patrulea gol a fost marcat pe contraatac, Chipciu şi Torje evitând poziţia de ofsaid şi scăpând singuri cu portarul: primul a pasat, Torje marcând fără opoziţie (80).

Galopul de sănătate al tricolorilor a continuat, iar Claudiu Keşeru a marcat cu un şut de la distanţă (86), deviat de Aleksandr Amisulaşvili.

Kvilitaia a irosit o mare oportunitate de gol (90), fiind deposedat in extremis în careul mic. Ultima mare ocazie de gol a fost ratată de Chipciu (90+3), în situaţie de singur cu portarul.

Tricolorii au încheiat în forţă pregătirile pentru turneul final din Franţa, după două rezultate şi prestaţii mai puţin convingătoare, 1-1 cu RD Congo şi 3-4 cu Ucraina, ambele în stagiul din Italia.

Peste exact o săptămână, România va juca meciul de deschidere la EURO 2016, contra Franţei, echipa gazdă (10 iunie, Stade de France, 22,00). România va mai întâlni în Grupa A echipele Elveţiei (15 iunie) şi Albaniei (19 iunie).

AGERPRES

LIVE TEXT:

Min 90+4: Final de partidă pe Arena Națională. România se impune cu 5-1 în ultimul amical înaintea Campionatului European din Franța

Min 90+3: OCAZIE ROMÂNIA! Mingea a ajuns la Alexandru Chipciu după o cursă a lui Dragoș Grigore, dar mijlocașul nu a reușit să-l învingă pe Kvashvadze

Min 90+1: OCAZIE ROMÂNIA! Keșeru șutează din interiorul careului de 16 metri, după o combinație cu Alibec, mingea este însă deviată în corner de un fundaș georgian

# Ucraina a mai marcat o dată în disputa cu Albania și s-a impus cu 3-1. Ultima reușită i-a aparținut lui Konoplyanka

Min 87: GOOOOL ROMÂNIA! GOOOOL KEȘERU! Atacantul legitimat la Ludogorets a intrat în posesia mingii aproape de centrul terenului, a avansat cu balonul la picior și a trimis un șut puternic de la aproximativ 25 de metri. Balonul a fost deviat de Amisulashvili și portarul georgienilor s-a văzut din nou nevoit să scoată mingea din plasă

VIDEO CU GOLUL LUI KEȘERU

Min 84: Încă o schimbare în echipa noastră. Sânmărtean intră în locul lui Pintilii

# Ucraina a trecut din nou în avantaj în partida cu Albania. Yarmolenko a marcat golul de 2-1

Min 83: Modificare în formația tricoloră. Nicușor Stanciu este înlocuit de Denis Alibec

Min 80: GOOOOL ROMÂNIA! GOOOOL TORJE! Keșeru trimite o minge în adâncime pentru Alex Chipciu, care îi pasează lui Torje în fața porții goale, de unde jucătorul lui Udinese înscrie cu ușurință

VIDEO CU GOLUL LUI TORJE

Min 77: Schimbare la georgieni. Kvilitaia intră în locul lui Dvalishvili



Min 76: OCAZIE ROMÂNIA! Alexandru Chipciu ajunge în poziție de finalizare după un contraatac purtat de Gabi Torje în banda dreaptă, dar șutul mijlocașului legitimat la Steaua trece peste poarta lui Kvashvadze

Min 71: Iodănescu efectuează încă două schimbări. Adi Popa și Stancu sunt fotbaliștii înlocuiți. Pe teren au intrat Keșeru și Torje

Min 68: AUTOGOL COSMIN MOȚI! Georgienii reduc din handicap cu ajutorul lui Cosmin Moți. Fundașul lui Ludogorets a deviat în proprie poartă o centrare venită din flancul stâng al ofensivei georgiene

VIDEO CU AUTOGOLUL LUI MOȚI

Min 65: Dublă modificare și la georgieni. Au intrat Kvekveskiri și Tsiskaridze. Jucătorii schimbați sunt Navalovski și Aburjania

Min 64: Dublă schimbare în naționala noastră. Chipciu și Prepeliță îi înlocuiesc pe Andone și Hoban

Min 58: Nicușor Stanciu execută puțin peste poarta georgienilor o lovitură liberă de la 20 de metri

Min 49: GOOOOL ROMÂNIA! GOOOOL STANCIU! Început identic cu al primei reprize. Georgienii greșesc din nou în defensivă. Stanciu a rămas singur cu portarul oaspeților și a înscris cu ușurință. Este al patrulea său gol în cinci meciuri la prima reprezentativă

VIDEO CU GOLUL LUI STANCIU

Min 46: A început repriza secundă a meciului dintre România și Georgia. Anghel Iordănescu nu a operat nicio modificare în echipa noastră

# Albania a restabilit egalitatea în disputa cu Ucraina. Armando Sadiku a fost cel care a marcat

Min 45: Final de primă repriză pe Arena Națională. România conduce cu 2-0 la capătul unei reprize în care a avut și două bare. Adi Popa și Amisulashvili (autogol) au semnat cele două reușite

# Într-un meci început la ora României 21:30, Ucraina conduce Albania cu 1-0. Stepanenko a deschis scorul în partida care se joacă în Italia, la Bergamo

Min 34: Florin Andone a încercat o reluare spectaculoasă, din unghi, după o pasă a lui Adi Popa. Balonul trimis de atacantul Cordobei s-a dus în plasa laterală

Min 33: Prima schimbare în echipa Georgiei. A ieșit de pe teren Lasha Dvali și a intrat Levan Mcedlidze

Min 26: OCAZIE GEORGIA! La prima apariție în careul lui Tătărușanu, georgienii pun probleme serioase. Kverkvelia a reluat foarte bine cu capul, după un corner, dar goalkeeperul nostru a intervenit excelent și a scos mingea trimisă de fundașul georgian

Min 25: După mai bine de jumătate de repriză scursă pe Arena Națională, georgienii nu au ajuns încă la poarta lui Ciprian Tătărușanu. Jucătorii lui Iordănescu arată o poftă deosebită de joc și au taxat aproape fiecare eroare a apărării georgiene. Echipa națională a României nu a mai reușit să marcheze de două ori în primele 3 minute ale unui meci din 1984, când a câștigat cu 4-2 duelul contra Chinei

Min 20: BARĂ ROMÂNIA! Adi Popa a fost aproape de a face dubla. Jucătorul Stelei a profitat de încă o eroare a defensivei oaspeților și a șutat plasat, din marginea careului de 16 metri. Mingea a lovit bara, și a trecut apoi prin fața liniei porții georgiene

Min 18: BARĂ ROMÂNIA! Florin Andone a trimis o centrare în careul georgienilor, Lobjanidze a lăsat mingea să treacă crezând că în spatele său nu era nimeni, însă balonul a ajuns la Bogdan Stancu. Acesta a trimis puternic, către colțul lung, dar mingea a lovit transversala

Min 12: Nicușor Stanciu face o preluare la marginea careului de 16 metri, driblează către centru și șutează la colțul scurt. Revishvili este atent și reține

# Victor Pițurcă, fostul selecționer al României, este prezent în tribunele Arenei Naționale pentru a urmări această partidă

Min 3: AUTOGOL GEORGIA! Start perfect de partidă pentru tricolori care conduc cu 2-0 după doar 3 minute de joc. Răzvan Raț a centrat de pe partea stângă a atacului nostru și Amisulashvili a deviat în proprie poartă

VIDEO CU AUTOGOLUL LUI AMISUALASHVILI

Min 2: GOOOOOL ROMÂNIA! GOOOL ADI POPA! Dvali a pasat neînspirat înapoi, către propriul portar, Adi Popa a înterceptat balonul, l-a driblat pe goalkeeperul georgian și a trimis în poarta goală. Ultima dată când România a deschis scorul atât de repede într-un meci se întâmpla în septembrie 2013, atunci când Marica a marcat în minutul 3 al duelului cu Ungaria

VIDEO CU REUȘITA LUI ADI POPA

Min 1: A început partida de pe Arena Națională. România a avut lovitura de start

# Elveția a câștigat meciul amical jucat împotriva Moldovei, scor 2-1. Dzemaili (12) și Mehmedi (75) au punctat pentru viitoarea adversară a tricolorilor de la Euro în timp ce golul moldovenilor a fost marcat de Ginsari 69

ECHIPELE DE START:



România: 12. Ciprian Tătăruşanu - 22. Cristian Săpunaru, 4. Cosmin Moţi, 21. Dragoş Grigore, 3. Răzvan Raţ (căpitan) - 5. Ovidiu Hoban, 8. Mihai Pintilii - 20. Adi Popa, 10. Nicolae Stanciu, 19. Bogdan Stancu - 14. Florin Andone.

Selecţioner: Anghel Iordănescu.

Rezerve: 1. Costel Pantilimon, 23. Silviu Lung jr - 2. Alexandru Măţel, 6. Vlad Chiricheş, 7. Alex Chipciu, 9. Denis Alibec, 11. Gabi Torje, 13. Claudiu Keşeru, 15. Valerică Găman, 16. Steliano Filip, 17. Lucian Sânmărtean, 18. Andrei Prepeliţă.

Georgia: 12. Roin Kvashvadze - 3. Solomon Kverkvelia, 5. Aleksandr Amisulashvili (căpitan), 21. Lasha Dvali - 2. Ucea Lobjanidze, 7. Ghiorghi Aburjania, 4. Guram Kashia, 22. Ghiorghi Navalovski - 8. Valeri Qazaishvili, 10. Tornike Okriashvili - 9. Vladimer Dvalishvili.

Selecţioner: Vladimir Weiss.

Rezerve: 1. Nukri Revishvili, 13. Ghiorghi Makaridze - 15. Otar Kakabadze, 16. Zurab Tsiskaridze, 6. Nika Kvekveskiri, 18. Levan Kenia, 19. Aleksandr Kobahidze, 20. Jaba Jigauri, 17. Vahtang Ceanturishvili, 23. Levan Mcedlidze, 11. Ghiorghi Kvilitaia.

UPDATE 18:40: Antrenorul Anghel Iordănescu a cerut organizatorilor ca acoperișul Arenei Naționale să fie deschis, deși inițial Comisia Tehnică decisese ca partida să fie jucată cu acoperișul tras.

UPDATE 10:23: Schimbare de plan pentru Anghel Iordănescu, chiar în ziua meciului cu Georgia. Deşi aseară se hotărâse asupra unei formule de start, selecţionerul a decis în această dimineaţă să opereze două modificări.

Astfel, în locul lui Chiricheş, în centrul defensivei, va evolua Moţi, şi nu Găman, aşa cum "Tata Puiu" decisese aseară. O altă modificare faţă de formula gândită iniţial apare în ofensivă, acolo unde, în banda dreaptă va fi folosit Adi Popa, şi nu Torje.

România cu Georgia: Tătăruşanu - Săpunaru, Grigore, Moţi, Raţ - Hoban, Pintilii - Adi Popa, Stanciu, Stancu - Florin Andone

Meciul România - Georgia va începe la ora 21:00 şi va fi LIVE TEXT pe digisport.ro şi pe m.digisport.ro.

Cele mai importante meciuri de la Euro 2016 se văd în reţeaua RCS-RDS, la ProTV.

România joacă azi, de la ora 21:00 (TVR 1 şi TVR HD), pe Arena Naţională, ultimul meci de pregătire înainte de Euro 2016. În turneul din Italia, tricolorii au remizat cu RD Congo (1-1) şi au pierdut cu Ucraina (3-4), iar azi au ultimul test înaintea plecării în Franţa.

Selecţionerul vrea să vadă la lucru echipa pe care o va folosi şi în meciul de deschidere de la Euro, contra Franţei. În afara absenţei lui Chiricheş, nerefăcut complet după accidentarea la coapsă, Anghel Iordănescu are la dispoziţie toţi fotbaliştii.

Astfel, România va începe în poartă cu Tătăruşanu. Axul central al apărării va fi format din Găman şi Grigore, în timp ce Săpunaru şi Raţ vor asigura benzile. Cuplul Hoban-Pintilii va evolua în faţa defensivei, în timp ce Torje, Stanciu şi Stancu vor susţine unicul vârf, Florin Andone.

LOTUL OFICIAL AL ROMÂNIEI PENTRU TURNEUL FINAL

Portari: Ciprian Tătărușanu (Fiorentina, 35/0), Costel Pantilimon (Watford, 22/0), Silviu Lung (Astra, 3/0)

Fundași: Cristian Săpunaru (Pandurii Tg. Jiu, 12/0), Alexandru Mățel (Dinamo Zagreb, 16/0), Vlad Chiricheș (SSC Napoli, 40/0), Valerică Găman (Astra Giurgiu, 13/1), Dragoș Grigore (Al Sailiya, 19/0), Cosmin Moți (Ludogorets, 7/0), Răzvan Raț (Rayo Vallecano, 110/2), Steliano Filip (Dinamo, 4/0)

Mijlocași: Mihai Pintilii (FC Steaua București, 30/1), Ovidiu Hoban (Hapoel Be'er Sheva, 19/1), Andrei Prepeliță (Ludogorets, 9/0), Adrian Popa (FC Steaua București, 13/0), Gabriel Torje (Osmanlispor, 49/10), Alexandru Chipciu (FC Steaua București, 20/3), Nicolae Stanciu (FC Steaua București, 4/3), Lucian Sănmărtean (Al Ittihad, 19/0)

Atacanți: Claudiu Keșeru (Ludogorets, 12/4), Bogdan Stancu (Genclerbirligi, 39/9), Florin Andone (Cordoba, 5/1), Denis Alibec (Astra, 3/1)

Programul meciurilor din Grupa A:

Vineri 10 iunie

Franța — România (Stade de France — Saint-Denis, 22:00, ora României)

Sâmbătă 11 iunie

Albania — Elveția (Stade Bollaert-Delelis — Lens, 16:00)

Miercuri 15 iunie

România — Elveția (Parc des Princes — Paris, 19:00)

Franța — Albania (Stade Velodrome — Marsilia, 22:00)

Duminică 19 iunie

Elveția — Franța (Stade Pierre Mauroy — Lille, 22:00)

România — Albania (Stade de Lyon — Lyon, 22:00)

Etichete:

,

,

,

,